Politika EÚ v oblasti elektronických komunikácií 

Cieľom politiky EÚ v oblasti elektronických komunikácií je vytvorenie podmienok na zabezpečenie vysoko kvalitných služieb za nízke ceny pre všetkých obyvateľov EÚ. Liberalizácia, regulačný rámec na podporu súťaže a harmonizačné pravidlá sa používajú na vytvorenie podmienok pre konkurencieschopný a dynamický vnútorný trh, v ktorom nové podnikateľské subjekty budú schopné rozvíjať služby a znižovať ceny.
Program eEurope
EÚ plní program eEurope 2002, na ktorý v strednodobom meradle do roku 2005 nadväzuje  program eEurope 2005.
Pokrok dosiahnutý v EÚ pri plnení programu eEurope 2002:
•	zdvojnásobenie penetrácie internetu v domácnostiach,
•	vypracovanie nového regulačného balíka,
•	pokles cien internetu,
•	takmer všetky spoločnosti a školy sú pripojené k internetu,
•	Európa disponuje najrýchlejšou chrbticovou výskumnou sieťou na svete,
•	v podstate je zavedený právny rámec pre elektronický obchod,
•	nárast dostupnosti on-line služieb verejnej správy (e-government),
•	príprava základov infraštruktúry pre inteligentné karty (smartcard).

Priority EÚ v strednodobom meradle vyjadruje program eEurope 2005 sústreďujúci sa na:
•	verejnú správu on-line,
•	vzdelávanie on-line,
•	zdravotníctvo on-line,
•	elektronický obchod.

Prostriedkom na ich zabezpečenie má byť:
•	všeobecne dostupný širokopásmový prístup za konkurenčné ceny,
•	bezpečná informačná infraštruktúra.

Na dosiahnutie cieľov programu eEurope 2005 majú slúžiť tieto nástroje:
•	opatrenia na revíziu a prispôsobenie legislatívy na národných úrovniach a úrovni EÚ,
•	podpora výmeny skúseností,
•	opatrenia na monitorovanie a porovnávanie pokroku,
•	celková koordinácia existujúcich prístupov s cieľom dosiahnuť synergiu medzi navrhovanými postupmi.

Internet prispieva k celkovému rastu a zvýšeniu produktivity podstatne viac ako sa čakalo. Veľký vplyv na ďalší rozvoj internetu bude mať viacplatformový prístup/konvergencia a širokopásmový prístup.
Pre prístup k internetu sa začínajú objavovať nové komunikačné platformy nevyžadujúce  osobný počítač. Ide najmä o interaktívnu digitálnu televíziu a tretiu generáciu (3G) mobilných systémov, čo otvára možnosti pre prístup k službám na viacerých platformách.

Širokopásmový prístup
EK vo svojej správe na samite v Barcelone vyhlásila, že najnovšie telekomunikačné reformy musia podnietiť budovanie rýchlych širokopásmových telekomunikačných sietí. Absolútnu prioritu deklarovala podpore veľmi rýchleho prístupu k internetu, čo by malo podporiť rozvoj elektronického obchodu a dosiahnutie vedúceho postavenia EÚ v oblasti  ekonomiky na svete v roku 2010.
Širokopásmové pripojenie významne zvýši rýchlosť prenosu medzi počítačmi, mobilnými telefónmi, TV účastníckymi jednotkami (TV set-top box) a inými digitálnymi zariadeniami. Výsledkom bude vyššia kvalita prístupu k internetu, prejavujúca sa v užívateľsky prívetivom prostredí pre zákazníka a umožňujúca vyžívať široký rozsah multimediálnych aplikácií.
Širokopásmové technológie zvýšia produktivitu práce a zamestnanosť. K vyššej efektívnosti prispeje prístup k informáciám v ľubovoľnom čase na ľubovoľnom mieste. Zvýšenie produktivity možno však dosiahnuť len reštrukturalizáciou ekonomického správania sa pri využívaní nových technológií: adaptáciou procesov v podnikoch, on-line sprístupnením verejných služieb a rozširovaním zručností. Realizácia širokopásmového potenciálu vyžaduje, aby ho každý mal príležitosť využiť v svoj prospech (zdravotníctvo, vzdelávanie, podnikanie). Z toho dôvodu ciele programu eEurope 2002 dosiahnuť "informačnú spoločnosť pre všetkých" ostávajú v platnosti aj pre program eEurope 2005. Podpora vznikajúcich alternatívnych prístupových platforiem (digitálna televízia a 3G mobilné systémy) uľahčí prístup aj pre ľudí so špeciálnymi potrebami.
Členské štáty EÚ by mali zabezpečiť širokopásmové pripojenie k internetu pre všetky školy a univerzity s cieľom vzdelávania a výskumu do konca roku 2005. Takto pripojené by mali byť aj múzea a knižnice, ako aj iné relevantné inštitúcie dôležité pre elektronické vzdelávanie.
V oblasti podpory širokopásmového prístupu EÚ osobitnú pozornosť venuje:
•	Politike v oblasti rádiového spektra, ktorú určuje regulačný rámec EÚ.
•	Širokopásmovému prístupu aj vo vidieckych regiónoch.
•	Zníženiu bariér na zavádzanie širokopásmového prístupu.
•	Viacplatformovému obsahu. Verejné inštitúcie a privátny sektor by sa mali snažiť ponúkať obsah na rôznych technologických platformách (napr. interaktívna digitálna TV, mobilné komunikácie 3. generácie).
•	Prechodu z analógového na digitálne vysielanie.

Univerzálna služba
Smernica 2002/22/EC stanovuje, aby univerzálna služba zahrnovala:
•	pripojenie k verejnej telefónnej sieti, ktoré umožní koncovým užívateľom uskutočňovať okrem hlasovej komunikácie, faximilnú a dátovú komunikáciu v rýchlosti, ktorá je dostatočná pre funkčný prístup k internetu;
•	súhrnný telefónny zoznam a službu informácie o telefónnych číslach všetkých koncových užívateľov (pevných aj mobilných);
•	službu verejných telefónnych automatov primerane podľa potrieb koncových užívateľov z hľadiska územného pokrytia, počtu, kvality a prístupnosti aj pre zdravotne postihnutých občanov;
•	špeciálne opatrenia pre zdravotne postihnutých, aby bol zaistený ekvivalentný prístup k verejným telefónnym službám, vrátane prístupu k službám tiesňového volania, informáciám o telefónnych číslach a k telefónnym zoznamom.